text: РЕШЕНИЕ НА СЪВЕТА
  от 9 юли 2013 година
  за сключване на Споразумението между Европейския съюз и Европейската организация за безопасност на въздухоплаването за предоставяне на обща рамка за засилено сътрудничество
  (текст от значение за ЕИП)
  (2014/305/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 6, буква а) от него,
  като взе предвид предложението на Европейската комисия,
  като взе предвид одобрението на Европейския парламент,
  като има предвид, че:
  (1)
  Комисията е договорила от името на Съюза Споразумение между Европейския съюз и Европейската организация за безопасност на въздухоплаването за предоставяне на обща рамка за засилено сътрудничество („споразумението“).
  (2)
  Споразумението бе подписано на 20 декември 2012 г., при условие че бъде сключено на по-късна дата.
  (3)
  Необходимо е да се определят процедурни правила за участието на Съюза в Съвместния комитет, създаден по силата на споразумението.
  (4)
  Споразумението следва да бъде одобрено,
  ПРИЕ НАСТОЯЩОТО РЕШЕНИЕ:
  Член 1
  Споразумението за предоставяне на обща рамка за засилено сътрудничество между Европейския съюз и Европейската организация за безопасност на въздухоплаването се одобрява от името на Съюза (1).
  Член 2
  Председателят на Съвета извършва от името на Съюза нотификацията, предвидена в точка 13.2 от споразумението.
  Член 3
  Комисия представлява Съюза в съвместния комитет, създаден съгласно точка 7 от споразумението.
  Член 4
  1. След консултация със специалния комитет, назначен от Съвета, Комисията определя позицията, която ще заеме Съюзът в Съвместния комитет, относно прилагането на споразумението и по отношение на приемането на приложения към споразумението и измененията на тези приложения.
  2. Комисията може да предприеме всякакви подходящи мерки съгласно точки 5, 6, 8, 9, 10 и 11 от споразумението.
  Член 5
  Комисията редовно информира Съвета относно изпълнението на споразумението.
  Член 6
  Настоящото решение влиза в сила в деня след деня на публикуването му в Официален вестник на Европейския съюз.
  Съставено в Брюксел на 9 юли 2013 година.